ΨΗΦΙΣΜΑ(1)

σχετικά με την κατάσταση στην Αϊτή

Η κοινοβουλευτική συνέλευση ίσης εκπροσώπησης ΑΚΕ-ΕΕ,

- που συνεδρίασε στην Λιμπρεβίλ (Γκαμπόν) από τις 19 έως τις 22 Μαρτίου 2001,

- έχοντας υπόψη το προηγούμενη ψήφισμά της σχετικά με την κατάσταση στην Αϊτή,

- έχοντας υπόψη το άρθρο 96 της συμφωνίας του Κοτονού που αφορά τις παραβιάσεις των δικαιωμάτων του ανθρώπου, στο σεβασμό των δημοκρατικών αρχών και του κράτους δικαίου,

A. λαμβάνοντας υπόψη ότι η διαμάχη γύρω από τη μέθοδο ποσοστιαίας μέτρησης η οποία χρησιμοποιήθηκε από το προσωρινό εκλογικό συμβούλιο στις βουλευτικές και δημοτικές εκλογές της 21ης Μαΐου 2000 δεν έχει ακόμα επιλυθεί και η χώρα βρίσκεται τώρα σε πολιτικό αδιέξοδο,

B. λαμβάνοντας υπόψη ότι η διαδικασία διαβουλεύσεων μεταξύ της ΕΕ και των αρχών της Αϊτής ξεκίνησε μετά τις βουλευτικές και τις δημοτικές εκλογές της 21ης Μαΐου 2000,

Γ. λαμβάνοντας υπόψη ότι η Ευρωπαϊκή Ένωση έχει διακόψει τη συνεργασία με την Αϊτή σύμφωνα με το άρθρο 96 της συμφωνίας του Κοτονού και ότι οι αρχές της Αϊτής και η γραμματεία των χωρών ΑΚΕ θεωρούν αυτή την απόφαση πρόωρη και βιαστική,

Δ. έχοντας υπόψη την έκκληση που απηύθυνε η γραμματεία των χωρών ΑΚΕ για σαφή και διαφανή καθορισμό διαδικασιών διαβούλευσης όπως προβλέπεται στο άρθρο 96 και εκφράζοντας τη λύπη της για την έλλειψη ουσιαστικών διαβουλεύσεων με τις αρχές της Αϊτής,

E. λαμβάνοντας υπόψη ότι ο σεβασμός των δημοκρατικών αρχών και των δικαιωμάτων του ανθρώπου είναι ο μόνος τρόπος με τον οποίο η Αϊτή θα βρει την πολιτική σταθερότητα που χρειάζεται για οικονομική και κοινωνική ανάπτυξη και ότι είναι απαραίτητος ως βάση για την επίλυση της σημερινής κρίσης,

1. Καλεί τον Πρόεδρο Αristide και τους ηγέτες των κομμάτων της αντιπολίτευσης να βρουν μια πολιτική λύση στις διαμάχες όσον αφορά στη μέθοδο ποσοστιαίας μέτρησης η οποία χρησιμοποιήθηκε από το προσωρινό εκλογικό συμβούλιο στις βουλευτικές εκλογές της 21ης Μαΐου 2000·

2. Θεωρεί ότι το προσωρινό εκλογικό συμβούλιο πρέπει να συνεχίσει να διέπεται από ανεξαρτησία, αντιπροσωπευτικότητα και διαφάνεια και πρέπει να του ανατεθεί η αποστολή τροποποίησης της μεθόδου καταμέτρησης ψήφων προκειμένου να εξέλθει η χώρα από το πολιτικό αδιέξοδο και να δημιουργηθούν συνθήκες οι οποίες θα συμβάλλουν στην ανάπτυξη της χώρας·

3. Καλεί την Επιτροπή να εξετάσει τρόπους παροχής βοήθειας στο λαό της Αϊτής·

4. Θεωρεί ότι είναι απαραίτητο να υιοθετηθούν σαφή και διαφανή κριτήρια για τη διαδικασία διαβούλευσης σύμφωνα με το άρθρο 96 της συμφωνίας του Κοτονού και να αξιολογηθεί η δημοκρατική διαδικασία όσον αφορά στο σεβασμό των δικαιωμάτων του ανθρώπου, το κράτος δικαίου και τον εκδημοκρατισμό της κοινωνίας εν γένει·

5. Καλεί το Προεδρείο της κοινοβουλευτικής συνέλευσης ίσης εκπροσώπησης να ερευνήσει τρόπους συμμετοχής της συνέλευσης στις διαδικασίες διαβούλευσης σύμφωνα με το άρθρο 96·

6. Θεωρεί ότι η ενίσχυση για την ανάπτυξη μπορεί να χορηγείται μόνο εφόσον γίνονται σεβαστά τα δικαιώματα του ανθρώπου, οι δημοκρατικές αρχές και το κράτος δικαίου όπως καθορίζονται στο άρθρο 9 της συμφωνίας του Κοτονού·

7. Καλεί, επομένως, το Συμβούλιο και την Επιτροπή να επαναλάβει ουσιαστικές διαβουλεύσεις με την Αϊτή, όπου η οικονομική κατάσταση είναι ολοένα και πιο επισφαλής·

8. Καλεί, σε κάθε περίπτωση, το Συμβούλιο και την Επιτροπή να αναστείλουν τις κυρώσεις, να αρχίσουν εκ νέου διάλογο σε ρεαλιστική και σαφώς προσδιορισμένη βάση και να στηρίξουν το λαό της Αϊτής ενισχύοντας το σύστημα που διαθέτει για τη διαχείριση της κατάρτισης, της παιδείας και της υγείας·

9. Επιφορτίζει τους συμπροέδρους να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή και στην κυβέρνηση της Αϊτής.

(1) Εγκρίθηκε από την κοινοβουλευτική συνέλευση ίσης εκπροσώπησης ΑΚΕ-ΕΕ στις 22 Μαρτίου 2001 στη Λιμπρεβίλ (Γκαμπόν).